Punainen kuu liikkuu yleisen liikkeen vastaiseen suuntaan
**Retrogradinen liike** eli taannehtiva liike on liikettä, joka suuntautuu järjestelmän yleisen liikkeen vastaiseen suuntaan.

Aurinkokunnassa yleinen liikkumissuunta on vastapäivään tarkasteltuna Maapallon tämänhetkisen pohjoisnavan puolelta. Alkuperäinen pyörimissuunta on tullut Aurinkokuntaa edeltäneen kaasu- ja pölypilven pyörimissuunnasta.

Kiertoradan suunta
------------------

Kaikki planeetat ja suurin osa pienemmistä kappaleista kiertävät Aurinkoa vastapäivään.

Planeettojen lähimpien ja suurimpien kuiden yleinen kiertosuunta on sama kuin planeetan pyörimisliikkeen suunta. Aurinkokunnan jättiläisplaneetoilla on paljon pieniä "epäsäännöllisiä" kuita, joiden kiertoratojen inklinaatio on suuri tai kiertoradat ovat elliptisiä. Näiden kuiden arvellaan olevan planeetan sieppaamia asteroideja tai Kuiperin vyöhykkeen kohteita (tai niiden osia), joista suurin osa kiertää planeettaa taannehtivasti. Esimerkiksi Jupiterin kuista 48 on taannehtivasti kiertävää ja 8 yleiseen suuntaan kiertävää.

Pyörimisliikkeen suunta
-----------------------

Planeettojen yleinen pyörimissuunta on sama kuin planeetan liikkeen suunta kiertoradalla: vastapäivään. Planeetoista retrogradisesti (myötäpäivään) pyörivät Venus ja Uranus.

Näennäinen taannehtiva suunta
-----------------------------

Planeetan radan näennäinen retrogradinen liike taivaalla taustatähtiin nähden kuukausien aikana. Itä vasemmalla, länsi oikealla.
 Marsin näennäinen taannehtiva liike vuonna 2003 Vesimiehen tähdistössä
Taivaankappaleiden keskinäisestä liikkeestä voi seurata myös näennäinen taannehtiva suunta, esimerkiksi muiden planeettojen kiertoliike maasta katsottuna voi hidastua tai tehdä silmukoita verrattuna taustatähtiin monien kuukausien aikana. Näiden liikkeiden selittäminen oli ongelmallista geosentrisessä aurinkokuntamallissa.

Kaikkien tähtien ja planeettojen voidaan havaita liikkuvan yöllä taivaalla idästä länteen Maan pyörimisliikkeen seurauksena. Ulkoplaneettojen voidaan havaita liikkuvan, useiden peräkkäisten öiden havaintojen perusteella, taustatähtiin verrattuna yleensä hitaasti itään päin.

Maasta katsottuna kaikki planeetat vaihtavat säännöllisesti suuntaansa. Ulkoplaneettojen kohdalla tämä johtuu siitä, että Maa ohittaa kiertoradallaan ulkoplaneetan. Sisäplaneettojen näennäinen retrogradinen liike selitetään vastaavanlaisella mekanismilla, johon liittyy lisäksi konjunktiot Auringon kanssa.

| Planeetta | Näennäisen retrogradisen liikkeen kestoaika | Näennäisen retrogradisen liikkeen esiintymisväli |
| --- | --- | --- |
| Mars | 72 pv | 25,6 kk |
| Jupiter | 121 pv | 13,1 kk |
| Saturnus | 138 pv | 12,4 kk |
| Uranus | 151 pv | 12,15 kk |
| Neptunus | 158 pv | 12,07 kk |

Lähteet
-------

1. ↑  Astronomian professori Courtney Seligman: Retrograde motion *cseligman.com*.   *Sivulla kuva Marsin silmukasta, joka kuvattu kuukausien aikana*

Aiheesta muualla
----------------

* Kuvia tai muita tiedostoja aiheesta **Marsin näennäinen liike** Wikimedia Commonsissa

* Astronomian professori Courtney Seligman: Retrograde motion *cseligman.com*.
* Hannu Karttunen: Retrogradinen liike Turun yliopisto, Tuorlan observatorio.
* Hannu Karttunen: Suora liike Turun yliopisto, Tuorlan observatorio.